Lanskoletni prvaki lige ABA so ta teden pričeli s pripravami na novo sezono, danes pa so na beograjski trdnjavi Kalamegdan predstavili nove nosilce igre.

Srbski velikan je podpisal kar tri ameriške igralce z dolgoletnimi izkušnjami iz lige NBA oz. na najvišjem nivoju v Evropi. Vrste Crvene Zvezde so tako okrepili James Gist, Lorenzo Brown in Derrick Brown.

Derrick Brown je nazadnje 3 sezone nosil dres Efesa, gre pa za skočnega in raznovrstnega krilnega centra, ki zna zadeti tudi iz razdalje. Na predstavitvi je simpatični 31-letnik, rojen v Kaliforniji, dejal: “Vesel sem, da sem tukaj in da bom igral za ekipo s tako veliko tradicijo. Navdušen sem, da bom igral za tako sijajne navijače. Igral sem že proti njim, a zdaj držimo skupaj, kar me izredno veseli. Glavni razlog za prihod so oni. Res so najboljši navijači kar sem jih videl.”

Velik nemir je v Beogradu povzročil tudi prihod Gista. V zadnjih 7 sezonah je 32-letni center nosil dres grškega Panathinaikosa, sezono 2010-11 pa je preživel pri Zvezdinem mestnem rivalu, Partizanu. Takoj, ko je Gist prišel na vrsto, je seveda sledilo vprašanje o Partizanu: “Tekom kariere sem bil v različnih situacijah in imel sem priliko igrati največje derbije v Evropi. Na kolidžu sem igral tekme Maryland proti Duku, v dresu Fenerbahčeja proti Galatasarayu, nato s Panathinaikosom proti Olympiacosu. V Srbiji je to rivalstvo Zvezda proti Partizanu, kar mi je popolnoma jasno. V igri je zmeraj veliko naboja, ogromno energije pa prihaja tudi iz tribun.”